सुनील लहरी बोले- इस रोल के लिए कंगना परफेक्ट..आलिया के चेहरे पर वो मासूमियत नहीं
Ramanand Sagar Ramayan Lakshman Sunil Lahiri Speaks About Kangana Ranaut. रामानंद सागर की रामायण में लक्ष्मण का किरदार निभाने वाले एक्टर सुनील लहरी ने कंगना रनोट की तारीफ की है। सुनील ने कहा कि सीता का रोल करने के लिए कंगना एक परफेक्ट चॉइस हैं। वो सीता का रोल सबसे उम्दा कर सकती हैं।
रामानंद सागर की रामायण में लक्ष्मण का किरदार निभाने वाले एक्टर सुनील लहरी ने कंगना रनोट की तारीफ की है। सुनील ने कहा कि सीता का रोल करने के लिए कंगना एक परफेक्ट चॉइस हैं। वो सीता का रोल सबसे उम्दा कर सकती हैं। दरअसल कंगना, सीता जी पर बेस्ड फिल्म The Incarnation Sita में काम कर रही हैं। फिल्म में वे सीता जी का रोल निभाएंगी।
सुनील ने कहा कि उन्हें पूरा भरोसा है कि कंगना सीता के रोल के साथ पूरी तरह न्याय करेंगी। वहीं आलिया भट्ट के सीता बनने के सवाल पर सुनील का नजरिया अलग है। सुनील के मुताबिक, आलिया के चेहरे पर सीता जैसी मासूमियत नहीं है, इसलिए वे इस रोल के लिए परफेक्ट नहीं हैं।
सुनील ने कहा- कंगना कुछ भी ऐसा नहीं करेंगी जो संस्कृति के खिलाफ हो
इन दिनों आदिपुरुष के डायलॉग्स, स्टारकास्ट और स्टोरी पर हर जगह बवाल देखने को मिल रहा है। लोग अपने-अपने तरीके से फिल्म का विरोध कर रहे हैं। सुनील लहरी भी अपना रोष जाहिर कर चुके हैं। हालांकि सुनील को कंगना रनोट की फिल्म The Incarnation Sita से काफी उम्मीदें हैं।
सुनील ने कहा कि उन्हें आशा है कि कंगना कुछ भी ऐसा नहीं करेंगी जो संस्कृति के खिलाफ हो। लाइव हिंदुस्तान से बात करते हुए सुनील ने कहा- मुझे भरोसा है कि कंगना कुछ भी ऐसा नहीं करेंगी। कंगना सीता जी के किरदार को जरूर सम्मान देंगी। मैं और लोगों के बारे में तो बात नहीं कर सकता लेकिन ये मेरा अनुभव कहता है।
राम के लिए रणबीर बेस्ट ऑप्शन, सीता के लिए आलिया नहीं
कंगना ने सुनील लहरी के इस स्टेटमेंट को अपने इंस्टाग्राम स्टोरी पर लगाया है। उन्होंने इसके साथ हाथ जोड़ने वाला इमोजी भी लगाया है।
सुनील ने एक दूसरे इंटरव्यू में रणबीर-आलिया को राम और सीता का रोल दिए जाने पर भी बात की। उन्होंने कहा- रणबीर भगवान राम का रोल कर सकते हैं लेकिन आलिया के बारे में कहना मुश्किल है। सीता का रोल करने के लिए चेहरे पर संवेदना दिखनी चाहिए जो शायद उधर (आलिया के फेस पर) नहीं है।
'पांच साल बाद सीता के रोल के लिए सूटेबल होंगी आलिया'
सुनील ने आगे कहा- हो सकता है कि आज से पांच साल बाद आलिया इस रोल के लिए सूटेबल हो जाएं, लेकिन अभी उनके चेहरे पर एक मैच्योरिटी और सख्ती दिखती है। जबकि सीता के रोल के लिए चेहरे पर निर्मलता झलकनी चाहिए।
हां रणबीर चाहें तो भगवान राम का किरदार कर सकते हैं। उनके चेहरे पर स्थिरता और थोड़ी बहुत चंचलता नजर आती है। इसलिए वे राम के किरदार के लिए बेस्ट चॉइस हैं।
रणबीर कपूर को राम का रोल मिलने वाली खबर पर कंगना ने काफी तीखी आलोचना की थी। उन्होंने सोशल मीडिया पर लिखा कि जिस इंसान को ड्रग्स का एडिक्शन हो। जो इंसान बिना महिलाओं के रह न पाता हो, उसे फिल्म में भगवान राम बनाया जा रहा है।
कंगना ने एक के बाद एक कई स्टोरीज डालते हुए रणबीर कपूर पर भड़ास निकाली। हालांकि उन्होंने यहां किसी का नाम नहीं लिया। चूंकि फिल्म के लिए रणबीर को ही कास्ट करने की बात चल रही है, इसलिए ये सीधा रणबीर पर ही हमला था।